Mistä on kyse? Viron uudeksi presidentiksi on valittu Euroopan tilintarkastustuomioistuimessa työskennellyt Kersti Kaljulaid.

Kaljulaid sai maanantain äänestyksessä parlamentissa 81 ääntä 101 äänestä. Valintaan tarvittiin 68 ääntä.

Kaljulaid oli kompromissiehdokas, kun valitsijakokous ei onnistunut valitsemaan uutta presidenttiä.

Viron parlamentti on valinnut Kersti Kaljulaidin uudeksi presidentiksi.

Hänen puolestaan äänesti 101:stä kansanedustajasta 81. Valintaan tarvittiin 68 ääntä.

Kaljulaid oli maanantain äänestyskierroksella ainoa ehdokas.

Presidentinvaali palautui parlamenttiin viikko sitten, kun valitsijakokous ei onnistunut saamaan ehdotonta enemmistöä yhdenkään ehdokkaan taakse.

Kaljulaid oli virolaisille ennestään melko tuntematon. Hän oli kompromissiehdokas, jota pyydettiin ehdolle, kun valitsijakokous ei onnistunut valitsemaan presidenttiä. Kokouksen jälkeen pääehdokkaat kieltäytyivät uudesta kierroksesta.

Ylen haastattelema Ville Itälä sanoo, että Kaljulaid on erittäin hyvin perillä Suomen politiikasta. Itälä työskentelee Euroopan tilintarkastustuomioistuimessa Luxemburgissa ja Kaljulaid on edustanut tuomioistuimessa Viroa.

Ylen Baltian kirjeenvaihtaja kertoo, että vaalin alla virolaiset tiedotusvälineet ovat esitelleet parhaansa mukaan kansalle varsin tuntematonta Kersti Kaljulaidia. Häntä on kuvattu muun muassa nopeaälyiseksi, lahjakkaaksi, asiantuntevaksi ja määrätietoiseksi.